text: Udlover dusør på 10.000 kr.
  11 maj 2010 kl. 09.01
  Indehaveren af Jettes Foto i Grindsted, Jette Seidenschnur, udlover en dusør på 10.000 kr. for oplysninger, der har skaffe hende alle butikkens fotografier tilbage. Samtlige fotos af forårets konfirmander i Grindsted og Billund og bryllupsbileder fra det sidste år er stjålet ved to indbrud i fotoforretningen.
  Alt arbejde er væk
  Hun oplyser til TV SYD, at der er stjålet en række kameraer i butikken. Men værre er, at tyvene også har taget computer-udstyr og hukommelseskort, hvor de mange fotografier er gemt. 
  - Jeg fik server i september sidste år. Alt arbejde fra september og frem til nu er væk, siger den ulykkelige fotohandler.
  
  Sikkerhedskopier i flere rum
  Jette Seidenschnur syntes ellers, at hun havde sikret sig efter alle kunstens regler: Billederne lå sikkerhedskopieret på tre forskellige harddiske og en ekstern server - og ikke i samme rum. Men tyvenne fandt det hele.
  
  Jeg er dybt ulykkelig
  Jette Seidenschnur udlover en dusør på 10.000 kr. for oplysninger, der kan skaffe billederne til veje igen. 
  - Jeg er dybt ulykkelig og vil gøre næsten hvad som helst for at få billederne tilbage, siger hun til TV SYD.
  
  Fik bryllupsbilleder stjålet
  Men det var triste nyheder til Malene Holm Poulsen hos fotografen i dag: Hun må nøjes med nogle ubehandlede prøveprints af bryllupsbillederne. 
  Og Jette Seidenschnur har det skidt med at skulle ringe til kunderne med den triste besked. 
  - Jeg har det rigtigt skidt! Malene går meget op i billeder, og de havde bestilt fotografering et helt år i forvejen.
  - Jeg tænkte: Åh nej! Det er et stort minde, vi har fra den dag, og nu skal vi ikke have lov til at have billeder. Det er så trist som noget kan være, siger Malene Holm Poulsen til TV SYD.
  
  Konfirmander ramt
  Fra weekenden er det mest konfirmander, det er gået ud over. Bl.a. gruppebilleder. 
  - Jeg er virkelig desperat, siger den uheldige fotograf.
  
  Kan ikke laves om
  At dusøren virker er også Malene Holm Poulsens eneste håb:
  Overvejer I at få billederne lavet om? 
  - Nej. De kan ikke erstattes fra den dag, svarer hun.
  